**ei spun**

*Mariana Fulger*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

ei spun că nu mai eşti, mamă,

şi se duc şi vin

se duc şi vin în viaţa lor

şi clipe trec şi vin de-a rostogolul

ori lin, mai lin

eu deschid paginile inimii

şi paginile ochilor

şi paginile mâinilor

şi paginile sufletului

şi paginile braţelor

şi paginile umerilor, şi ale urechilor

şi alte tâmplelor

și ale pașilor

şi strig că eşti, ești...

şi teii, şi salcâmii, şi merii

şi pietrele din drum,

şi albia râului, şi a zilelor şi nopţilor,

şi a porţilor, şi a pragurilor

deschid paginile lor şi spun

e în toate, vedeţi?

ei spun vei uita cu timpul

eu spun asta nu e scris nicăieri

şi nu va fi niciodată

şi închid, ba nu

las deschise toate paginile astea

să se vadă, să se audă, să se cunoască

eşti, mamă, şi ai din strămoşi

din strămoşii tuturor paginilor

dreptul etern de a fi aici

și în viața mea

–

Copyright Mariana Fulger